CELEX: 32011R0783
Language: lt
Date: 2011-08-05 00:00:00
Title: 2011 m. rugpjūčio 5 d. Komisijos įgyvendinimo reglamentas (ES) Nr. 783/2011, kuriuo iš dalies keičiamas Reglamentas (ES) Nr. 724/2010, kuriuo nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės

6.8.2011   
            
            
               LT
            
            
               Europos Sąjungos oficialusis leidinys
            
            
               L 203/7
            
         KOMISIJOS ĮGYVENDINIMO REGLAMENTAS (ES) Nr. 783/2011
   2011 m. rugpjūčio 5 d.
   kuriuo iš dalies keičiamas Reglamentas (ES) Nr. 724/2010, kuriuo nustatomos išsamios tam tikros žvejybos nutraukimo realiuoju laiku Šiaurės jūroje ir Skagerako sąsiauryje taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 51 straipsnio 3 dalį,
   kadangi:
   
               (1)
            
            
               Komisijos reglamento (ES) Nr. 724/2010 (2) 4 straipsnyje numatyta, kad kritinis sužvejoto kiekio lygis pasiekiamas tada, kai 15 % atlantinių menkių, juodadėmių menkių, ledjūrio menkių ir paprastųjų merlangų sužvejoto kiekio svorio sudaro tų rūšių žuvų jaunikliai, arba, jei toje pačioje imtyje atlantinių menkių, palyginti su visu per žvejybos operaciją sužvejotu keturių rūšių žuvų kiekiu, yra daugiau kaip 75 %, kritinis sužvejoto kiekio lygis pasiekiamas tada, kai žuvų jaunikliai sudaro 10 % sužvejoto tų rūšių žuvų kiekio svorio;
            
         
               (2)
            
            
               pagal Reglamento (ES) Nr. 724/2010 I priedą imtis imama tuo atveju, kai nustatoma, kad vienos žvejybos operacijos metu sužvejota ne mažiau kaip 300 kg atlantinių menkių, juodadėmių menkių, ledjūrio menkių ir paprastųjų merlangų;
            
         
               (3)
            
            
               2010 m. gruodžio 4 d. vykusiose Sąjungos ir Norvegijos konsultacijose 2011 m. žvejybos klausimais nutarta, kad, siekiant žvejybos nutraukimo realiuoju laiku sistemą Šiaurės jūroje ir Skagerako sąsiauryje padaryti veiksmingesnę, Sąjungai tikslinga iš dalies pakeisti pagrindinius tos sistemos parametrus – kritinį sužvejoto kiekio lygį ir mažiausią numatomą atitinkamų žuvų kiekį per vieną žvejybos operaciją;
            
         
               (4)
            
            
               todėl Reglamentas (ES) Nr. 724/2010 turėtų būti atitinkamai iš dalies pakeistas;
            
         
               (5)
            
            
               žuvininkystės ir akvakultūros komitetas nuomonės apie šiame reglamente numatytas priemones nepateikė,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 724/2010 iš dalies keičiamas taip:
   
               1)
            
            
               4 straipsnis pakeičiamas taip:
               „4 straipsnis
               Kritinis sužvejoto kiekio lygis
               1.   Kritiniu sužvejoto kiekio lygiu, kurį pasiekus būtų nutraukiama žvejyba realiuoju laiku, kaip tai nurodyta Reglamento (EB) Nr. 1224/2009 51 straipsnyje, turi būti laikomas toks lygis, kai iš viso per žvejybos operaciją sužvejoto 2 straipsnyje nurodytų keturių rūšių žuvų kiekio 10 % svorio sudaro žuvų jaunikliai.
               2.   Tačiau jei imtyje atlantinių menkių, palyginti su visu per žvejybos operaciją sužvejotu keturių rūšių žuvų kiekiu, yra daugiau kaip 75 %, kritiniu sužvejoto kiekio lygiu turėtų būti 7,5 % jauniklių kiekio svorio visame per žvejybos operaciją sužvejotų keturių rūšių žuvų kiekyje.“
            
         
               2)
            
            
               I priedo 3 punktas iš dalies keičiamas taip:
               
                           „3.
                        
                        
                           Imtis imama tuo atveju, kai nustatoma, kad vienos žvejybos operacijos metu sužvejotas ne mažesnis kaip 200 kg atlantinių menkių, juodadėmių menkių, ledjūrio menkių arba paprastųjų merlangų kiekis, kurį sudaro bet koks šių žuvų derinys.
                           
                                       a)
                                    
                                    
                                       Mažiausias imties dydis turi būti 200 kg atlantinių menkių, juodadėmių menkių, ledjūrio menkių arba paprastųjų merlangų kiekis, kurį sudaro bet koks šių žuvų derinys.
                                    
                                 
                                       b)
                                    
                                    
                                       Imtis turi būti imama taip, kad būtų matyti sužvejoto kiekio sudėtis pagal keturias rūšis.
                                    
                                 
                                       c)
                                    
                                    
                                       Tam tikrais atvejais dėl sužvejoto kiekio dydžio imtis turėtų būti imama sužvejojimo pradžioje, viduryje ir pabaigoje.“
                                    
                                 
                     
         2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. rugpjūčio 5 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 343, 2009 12 22, p. 1.
   
      (2)  OL L 213, 2010 8 13, p. 1.